Trelis/gawiki huggingface dataset:
Na Piréiní. Sliabhraon is ea na Piréiní atá suite idir an Fhrainc agus an Spáinn. Síneann na Piréiní timpeall is 430 ciliméadar ó Bhá na Bioscáine, ar cuid í den Aigéan Atlantach, go dtí an Mheánmhuir. Is é an sliabhraon seo an teorainn nádúrtha idir an Fhrainc agus an Spáinn, agus an teorainn pholaitiúil ag cloí leis na Piréiní an chuid is mó. Tá Andorra fáiscthe isteach idir an dá stát móra, áfach. Thairis sin, tá Val d'Aran, nó Gleann Aran, suite taobh thuaidh den tsliabhraon, cé gur cuid é den Spáinn go polaitiúil.
Tá na Piréiní níos sine ná na hAlpa. An dríodar ba tús don tsliabhraon, thosaigh sé á bhfosú in imchuacha an chósta sa ré Phailéasóch agus sa ré Mhéiseasóch. Timpeall is 100-150 milliún bliain ó sin, sa tréimhse Chailceach, leathnaigh grinneall Bhá na Bioscáine amach, agus fáisceadh an Spáinn in éadan na Fraince. D'ardaigh an brú seo oirthear an tsliabhraoin ar dtús, ach ansin, chuaigh sé ar aghaidh siar, go dtí go raibh an sliabhraon go léir ann, sa sealad Eoicéineach. 
Carraigeacha eibheir agus naghais is mó atá in oirthear na bPiréiní. San iarthar, áfach, tá cuid mhaith aolchloiche ann freisin. Ní raibh mórán oighearshruthanna sna Piréiní riamh, rud a chuireann leis an gcuma chomhleanúnach, neamhchaite atá ar an sliabhraon seo, chomh maith leis an eibhear - tá an t-eibhear an-díonta ar an gcreimeadh.
Ceann de na difríochtaí is mó idir na Piréiní agus na hAlpa is ea nach bhfuil mórán lochanna móra sna Piréiní. Níl na Piréiní saibhir i mámanna ach an oiread. Rud eile ar fad é go mbíonn go leor sruthanna tulcacha agus easanna ann.
Homage to Catalonia. Is é Homage to Catalonia ("In ómós don Chatalóin") an cuntas a thug George Orwell ar Chogadh Cathartha na Spáinne mar a chonaic sé lena shúile cinn féin é. Tháinig an chéad eagrán den leabhar seo i gcló sa bhliain 1938. Chaith Orwell seal ina ghnáthshaighdiúir agus seal ina oifigeach sa Chatalóin agus san Aragóin ó Mhí na Nollag 1936 go dtí Mí an Mheithimh 1937. Sa deireadh thiar, áfach, b'éigean dó an tír a thréigean faoi dheifir, nó chuir an rialtas cosc leis an bpáirtí POUM, agus na daoine a raibh baint acu leis an bpáirtí á gcaitheamh i dtóin an phríosúin. Páirtí Cumannach a bhí ann nach raibh ag aontú le lucht leanúna Stailín, agus nuair a d'éirigh na Cumannaigh Stailíneacha láidir i rialtas na Spáinne, thosaigh siad ag déanamh géarleanúna ar lucht na heite clé den chineál "mhícheart". Bhí Orwell ag troid i dtrúpaí an pháirtí POUM, agus mar sin, bheadh sé in an-dainséar dá bhfanfadh sé sa Spáinn, ansin.
Fuair Orwell deacair an leabhar a fhoilsiú ar dtús. Na saothair a tháinig óna pheann go dtí sin, b'é an Left Book Club ("Club Leabhar na hEite Clé"), fiontar foilsitheoireachta Victor Gollancz, a d'fhoilsigh iad. Ní raibh Gollancz sásta "Homage to Catalonia" a chur i gcló, áfach, ós rud é go raibh sé chomh mór sin bun os cionn leis an gcur síos a thug na hintleachtóirí Cumannacha ar an gcogadh. Mar sin, b'éigean dó dul i dtuilleamaí Secker &amp; Warburg, teach foilsitheoireachta a bhí sásta leabhair a fhoilsiú a bheadh ag lochtú ceachtar de dhá dheachtóireacht mhóra na linne. B'é an gnólacht seo a d'fhoilsigh an chuid eile de shaothar Orwell freisin, agus d'éirigh Orwell mór leis an bhfoilsitheoir, Fredric Warburg.
Ár nAthair. Is é an tÁr nAthair paidir bhunúsach an chreidimh Chríostaí. De réir an tSoiscéil (Matha 6:9-13, agus Lúcás 11:2-4), d'fhiafraigh na hAspail d'Íosa, conas ba chóir dóibh bheith ag guí. Tá an phaidir seo thíos bunaithe ar an leagan Laidine den Bhíobla, agus é oifigiúil san Eaglais Chaitliceach.
Sa leagan Protastúnach den Ár nAthair, cuirtear na focail "ós leatsa an Ríocht, an Chumhacht agus an Ghlóir go deo" leis an bpaidir roimh an áiméan.
Leopold I, An tImpire Naofa Rómhánach. Bhí Leopold I, (9 Meitheamh, 1640 – 5 Bealtaine, 1705), mar Impire den Impireacht Rómhánach Naofa. Bhí sé ina rí na hUngáire, na Boihéime agus na Cróite. Bhí sé mar an dara mac de Ferdinand III agus (chéad) bean chéile Ferdinand Maria Anna ón Spáinn. Bhí sé mar impire i rith cogaidh in aghaidh impireacht Ottamán, agus An Fhrainc.
Denis Florence MacCarthy. Scríbhneoir Éireannach ab ea Denis Florence MacCarthy (26 Bealtaine, 1817- 7 Aibreán, 1882). File, aistritheoir agus beathaisnéisí a bhí ann, a rugadh i mBaile Átha Cliath.
Ipswich. Is cathair í Ipswich atá suite in oirthear Shasana. Is é príomhbhaile chontae Suffolk é. Tá sé suite ar an abhainn Orwell.
Animal Farm. Nóibhille de chuid an scríbhneora Shasanaigh George Orwell is ea Animal Farm nó Feirm na nAinmhithe, faoi 'réabhlóid na n-ainmhithe', agus ceachtanna le baint as maidir le réabhlóidí eile. Foilsíodh an leabhar ar 17 Lúnasa 1945, agus aistríodh é go Gaeilge sa bhliain 2021.
Scéal.
Síscéal nó fabhalscéal atá ann ar an gcéad amharc.
Tá na hainmhithe ar 'Fheirm an Mhainéir' ag fulaingt le fada faoi thíorántacht an fheirmeora Ó Ceallaigh, fear tugtha don ól, mífhreagrach agus tíoránach amach is amach. Tá na hainmhithe ag fulaingt faoi le fada, agus bailithe ceart de. Tá súil acu le saol eile, an fheirm a bheith faoi cheannas na n-ainmhithe féin, saor ó smacht na ndaoine. 
Éiríonn siad amach, cuireann siad an ruaig ar an gCeallach, agus glacann siad seilbh ar an bhfeirm, 'Feirm na nAinmhithe' a thugann siad ar an bhfiontar uaillmhianach anois, gach ainmhí ag treabhadh le chéile. Nó sin an chosúlacht atá air, gach ainmhí comhionann agus ag obair le chéile, an fheirm anois faoi cheannas na n-ainmhithe féin. Tá siad saor ó smacht na ndaoine agus saor ó ansmacht faoi dheireadh. 
Ach ní mar a shíltear a bhítear ! Creideann na beithígh go bhfuil siad i bparthas na nAinmhithe. Ach an té atá thíos, buailtear cos air ! 
Cuireann an chumhacht ar bhóthar a n-aimhleasa iad. Ag deireadh an leabhair, athraíonn na muca ina bhfir bhrúidiúla. Athraítear mana a scríobhadh ag tús réabhlóid na n-ainmhithe ó
"Tá gach ainmhí cothrom" 
go 
"Tá gach ainmhí cothrom ach tá roinnt ainmhithe níos cothroime ná a chéile".
Cinnte, tá na cearta céanna ag cách duine ach ní hionann cách. Agus is cothroime roinnt ainmhithe ná a chéile.
Téamaí.
Is aor agus cáineadh ar an gCumannachas é, an Stailíneachas go háirithe, agus an nós ann sa pholaitíocht géilleadh do ghnásanna an mhóraimh.
An Gharbhóg. Is abhainn a théann trí bhaile Sligeach í an Gharbhóg.
Bunscoil an Chaistil. Is Gaelscoil í Bunscoil an Chaistil i Baile an Chaistil, Contae Aontroma.
Tá an-chuid imeachtaí ar siúl sa scoil ar nós:
1. Ranganna Gaeilge do dhaoine fásta: Bíonn ranganna ar siúl ag Glór na Maoile achan bhliain agus bíonn suas le 4 leibhéal líofachta ó bhunrang a fhad le hard rang. 
2. Rang Dioplóma: Shocraigh Pobal an Chaistil rang dioplóma tríú leibhéil i mbliana sa Ghaelscoil. Tá an chúrsa aitheanta mar dhlúthchuid d’Ollscoil na Gaillimhe. 
3. Dianchúrsa dheireadh seachtaine: Reáchtálann Glór na Maoile deireadh seachtaine lán-Ghaeilge in Óstán Oileán na gCaorach achan bhliain. Bíonn daoine ag teacht ó chian agus ó chóngar le freastal air. 
4. Scéim shamhraidh Chothraí: Bíonn scéim shamhraidh ar siúl gach bliain ag Glór na Maoile fá choinne páistí bunscoile nach bhfuil mórán taithí teanga agus cultúir acu. Tugann an chúrsa léargas do na páistí ar an teanga, ar dhamhsa, ar spórt agus ar cheol. 
5. Buíon Tuismitheoirí agus Tachrán fríd mheáin na Gaeilge: Déantar seo a reáchtáil dhá mhaidin sa tseachtain le linn téarma scoile. Tugann sé blas na teanga do dhaoine atá ag déanamh machnaimh ar an ghaelscolaíocht mar rogha oideachais dá bpáistí. 
6. Gaelscoil an Chaistil: Tá Gaelscoil an Chaistil comhdhéanta de dhá pháirt; Naíscoil an Chaistil a chuireann oideachas réamhscolaíochta lán-Ghaeilge ar fáil, agus Bunscoil an Chaistil, a chuireann bunoideachas lán-Ghaeilge ar fáil. 
7. Cumann Iarscoile an Chaistil: Reácháiltear Gaelscoil an Chaistil cumann iarscoile lán-Ghaeilge gach lá sa tseachtain le linn téarma scoile. 
8. Scéim Shamhraidh an Chaistil: Bíonn scéim shamhraidh ann ar feadh bhunús an tsamhraidh do pháistí Bunscoile a bhfuil Gaeilge líofa acu. 
9. Ranganna Gaeilge sa mheánscoil: Mar chuid de churaclam na hIar-bhunscoile bíonn ranganna Gaeilge a reáchtáil ag Coláiste na Croise agus na Páise ó bhun na scoile a fhad le hArd Leibhéal. 
10. Seirbhísí Eaglasta / Church Services Bíonn Seirbhísí lán-Ghaeilge anois ar fáil cúpla uair le linn na bliana san eaglais Chaitliceach. Bíonn Aifreann lán-Ghaeilge ann ar Lá Fhéile Pádraig agus bíonn Seirbhísí a bhaineann leis an Ghaelscoil ar siúl fosta.
11. Comharthaíocht sráide. Tá Comhairle na Maoile, amhail le cuid cheantar eile sa tuaisceart, ag cur seirbhísí comharthaíochta ilteangacha ar fáil do cheantar ar bith a ba mhian leo sráidainm bheith acu i nGaeilge (nó i dteanga eile) ar aon leis an Bhéarla. 
12. Seirbhísí leabharlainne: Bíonn leabhair ar fáil i nGaeilge i Leabharlann Bhaile an Chaistil. Bíonn na Leabhair seo dírithe den chuid is mór ar an aois óg ach bíonn leabhair eile ann do dhaoine fásta, agus ar ndóigh amhail le chuile rud sa tsaoil tiocfaidh fás ar réimse ná leabhair a bheas ar fáil más amhail go mbeidh éileamh ann dóibh. 
13. Eachtraí Éagsúla: Bíonn eachtraí éagsúla ó am go chéile a mbíonn an Ghaeilge le feiceáil ann bíodh sin eachtraí de chuig an CLG, eachtraí ceoil and cultúrtha. Cé nach bhfuil an Ghaeilge in úsáid den chuid is mó ach ar bhonn samhailchomharthach ag na heagraíochta seo, ach tá sé tábhachtacha le aithint go mbaineann siad úsáid aistí.
Hector Ó hEochagáin. Láithreoir teilifíse Éireannach as an Uaimh i gContae na Mí is ea Hector Ó hEochagáin nó Hector. Bíonn cláir á gcur i láthair aige ar TG4 agus ar RTÉ. D'admhaigh sé le déanaí ar The Podge and Rodge Show go bhfuil 'Shane' mar chéadainm bunaidh aige. Tá éirithe leis suim nua a spreagadh i measc an phobail i leith na Gaeilge, leis an stíl láithreoireachta chraiceáilte bhríomhar réchúiseach atá aige i leith chúrsaí an tsaoil. Bíonn cláir á gcur i láthair aige anois as Gaeilge agus as Béarla.
Óige.
Tógadh é san Uaimh, i gContae na Mí agus d'fhreastail sé ar St. Patrick's Classical School sa bhaile sin. Bhí sé ar scoil ann ag an am céanna leis na fuirseoirí clúiteacha ón Uaimh, Dylan Moran agus Tommy Tiernan. D'fhoghlaim sé an chuid is mó dá chuid Gaeilge i nGaeltacht Ráth Cairn le Coláiste na bhFiann sa chontae céanna agus in Inis Meáin. D'fhreastail sé ar Choláiste na Tríonóide ar feadh tamaill, ach níor thaitin saol na hollscoile leis agus d'éirigh sé as gan céim a fháil. Chuaigh sé go dtí an Spáinn lena chailín agus chaith sé trí bliana ansin, áit ar éirigh sé líofa sa Spáinnis.
Gairm Bheatha.
Sular bhain sé cáil amach mar láithreoir ar TG4, d'oibrigh an tEochagánach mar chúntóir éifeachtaí teicniúla ar an gclár 'The Haunting of Hell House' agus ar an gclár 'Knocking on Death's Door'.
Seo a leanas a chuid oibre mar láithreoir teilifíse ó shin:
Conspóid.
Spreag Ó hEochagáin conspóid nuair a chuir sé as do dhaoine atá i gcoinne spórt fola, nuair a léirigh sé a mheas agus a shuim i dtrodaireacht tarbh ar an gclár "Amú", agus é i Meicsiceo.
Saol Pearsanta.
Tá cónaí air i gcathair na Gaillimhe faoi láthair lena bhean chéile agus a bheirt mhac.
Risteárd Cooper. Is fuirseoir Éireannach é Risteárd Cooper (Gaeilge: "Risteárd Cúipéir"). Sa bhliain 2005, ghlac sé páirt sa chlár faisnéise "Chasing the Lions" le Hector Ó hEochagáin agus faoi láthair tá 'The State of Us' (clár a scríobh Risteárd) ar siúl. Is duine de na haisteoirí ar Après Match é freisin. Ghlac sé páirt i bhfógra don chomhlacht Esat Digifone.
Thierry Henry. Is imreoir sacair Francach é Thierry Daniel Henry (rugadh é ar an 17 Lúnasa 1977). 
Rugadh i bPáras é agus cheannaigh AS Monaco é sa bhliain 1995. Bhog sé ó Monacó go Torino sa bhliain 1998 ach i ndiaidh dó bliain amháin a chaitheamh le Juventus, d'íoc Arsenal F.C. GB£10.5m as. D'imir sé le hArsenal ón mbliain 1999 go dtí an bhliain 2007, nuair a d'aistrigh sé go F.C. Barcelona. Imríonn sé faoi láthair lena New York Red Bulls - club de chuid Major League Soccer i Meiriceá.
Bhuaigh Thierry Euro 2000 agus Corn an Domhain sa bhliain 1998 leis an bhFrainc. I Sasana ghnóthaigh sé Corn an F.A. faoi thrí agus an Premier League faoi dhó. Le Barcelona, tá sraith na Spáinne, corn na Spáinne agus Sraith na Seaimpíní buaite aige.
Tá sé colscartha agus páiste amháin aige.
Corn FA. Is comórtas peile Sasanach é an Corn FA (Gaeilge ar "FA Cup"). tá an Corn FA ar cheann de na chomórtais pheile is cáiliúla ar domhan, agus an comórtas sacair is sine ar domhain. 
Stair.
Ar 16 Márta 1872, imríodh an chéad chluiche ceannais sa Chorn FA i Sasana. Bunaíodh an FA féin siar in 1863 ach cuireadh tús leis an chéad Chorn FA i mí na Samhna 1871 agus tharla an cluiche ceannais ar 16 Márta 1872. 
Ba iad Wanderers FC ó Leytonstone in oirthear Londan a fuair an ceann is fearr ar a n-iomaitheoirí na Royal Engineers. Scóráil Morton Betts an cúl amháin sa chluiche. Bhuaigh Wanderers an Corn cúpla uair eile sa ré sin ach tháinig deireadh leis an chlub sna 1880idí. 
Inniu.
De ghnáth bíonn an cluiche ceannais ar siúl i Wembley Stadium.
Is iad Arsenal a bhfuil an líon is mó Corn FA buaite acu, le ceithre Chorn déag (sa bhliain 2023).
Tottenham. Is baile é Tottenham atá suite sa bhuirg Haringey, Londain Thuaidh. Imríonn an club sacair Tottenham Hotspur F.C. i White Hart Lane i dTottenham.
Corn FAI. Is corn sacair Éireannach é an Corn FAI ("FAI Cup" as Béarla). 
Bhuaigh Geata Naoimh Shéamais an chéad chomórtas sa bhliain 1922 ag an am sin bhí an t-ainm "Corn Saorstát" ar. Tá an comórtas buaite ag Ruagairí na Seamróige 25 uair agus is é sin an méad is mó.
Karel Čapek. Áirítear Karel Čapek (9 Eanáir 1890 – 25 Nollaig 1938) ar scríbhneoirí móra na Seicise. Bhí sé ar cheannródaithe an fhicsin eolaíochta lena chuid saothar, agus d'imir sé an-tionchar ar scríbhneoirí éagsúla ó George Orwell go Brian Aldiss. B'eisean, nó b'fhéidir a dheartháir Josef, a bhí ina scríbhneoir ann féin, a chéadcheap an focal "róbat". B'é Karel Čapek, áfach, a bhain an chéad úsáid as ina dhráma "R.U.R."
Saolaíodh i Malé Svatoňovice é, agus chuaigh sé ag freastal ar an meánscoil i Hradec Králové, nó Königgrätz, mar a bhí ar an áit go hoifigiúil san am, ós rud é nach raibh sa tSeic ach cúige de chuid na hOstaire san am. Ghlac Karel óg páirt in agóidíocht fhrith-Ostarach, agus ruaigeadh as an scoil é, ionas gurbh éigean dó dul go Brno (Brünn) leis an gcuid eile den mheánscoil a chur isteach. I ndiaidh na meánscoile, rinne sé staidéar ar fhealsúnacht i bPrág, i mBeirlín agus i bPáras.
Bhí drochshláinte air, agus mar sin, níor glacadh leis in Arm na hOstaire le haghaidh an Chéad Chogadh Domhanda. I ndiaidh an chogaidh, chuaigh sé le hiriseoireacht agus le hamharclannaíocht, agus casadh aisteoir óg mná air, Olga Scheinpflugová. Bhí siad ag dul amach ar feadh i bhfad, ach níor phós Čapek í ach go gairid roimh a bhás féin. Shíothlaigh sé i ndiaidh Chomhdháil München, agus an Ghearmáin ag cúngú go bagrach ar an tSeicslóvaic.
I, Keano. Dráma faoi Roy Keane agus an t-am a d'fhág sé foireann náisiúnta sacair Phoblacht na hÉireann roimh Chorn an Domhain i 2002 is ea I, Keano. Scríobh Arthur Matthews, Michael Nugent agus Paul Woodfull an dráma grinn seo. Thosaigh sé i 2005 agus cuireadh an tsraith dheireanach den seó ar siúl sa bhliain 2008.
Stiúir Peter Sheridan an seó i 2005 ach d'fhág an triúr príomhaisteoirí, Mario Rosenstock (Keano) ina measc, tar éis céad sraith an tseó. D'fhreastail Roy Keane féin ar an seó i 2005. Stiúir Michael Caven an dráma i 2006 agus Terry Byrne é i 2007.
Carachtair.
Bhí na carachtair go léir bunaithe ar fíordhaoine.
League of Ireland. Is é an League of Ireland (Gaeilge: "Sraith na hÉireann") an tsraith pheile is airde in Éirinn. Bunaíodh an tsraith sa bhliain 1921 agus bhí sé roinnte ina ndeighleoga sa bhliain 1985 nuair a cruthaíodh an Chéad Roinn. Tá Cumann Peile na hÉireann i gceannas ar an tsraith ó 2006 tar éis an cumasc de Shraith na hÉireann agus an cumann. Ba iad na clubanna i gceannas ar an tsraith roimh an cumasc. Imríonn foireann amháin as Tuaisceart Éireann (Derry City) san sraith. San iomlán, tá 22 club i Sraith na hÉireann: 10 sa Phríomhroinn agus 12 sa Chéad Roinn. Ritheann an tsraith ó mí an Mhárta go mí na Nollag.
Derry City Football Club. Club peile i dTuaisceart Éirinn is ea Derry City Football Club ("Cumann Peile Chathair Dhoire") a imríonn i Sraith na hÉireann. 
Stair.
Is é 'City' an t-aon chlub as an tuaisceart a imríonn sa léig. D'fhág Derry an léig sa tuaisceart i 1972 agus thosaigh siad ag imirt sa League of Ireland sa bhliain 1985. Imríonn siad sa staid Brandywell Stadium. Is é Stephen Kenny a thraenálaí. Bhuaigh Derry an League of Ireland i 1988-89 agus i 1996-97. 
D'imir an chlub san cluichí mór. Bhuaigh sé 5-1 le Gretna san Corn UEFA i 2006. Ar an round eile d'imir siad le PSG. Ar an bliana seo caite d'imir siad san UEFA Champions League ach bhuaigh FC Pyunik. Beidh siad ag imirt san Europa League ar an bhliain anseo. Chuaigh Pat Fenlon go Doire i Nollaig 2006 nuair a thig sé amach don Shelbourne. Ní raibh sé an-maith agus chauigh sé amach i Meitheamh 2007. Bhí John Robertson agus Peter Hutton sa phost ach anois tá Stephen Kenny sa phósta. Bhuaigh Doire an Eircom League of Ireland Cup ar an ceathiar cloganna agus "in-a-row".
Bray Wanderers Association Football Club. Is club peile Éireannach é Bray Wanderers Association Football Club (Gaeilge: "Cumann Peile Fánaithe Bhré") as Bré. Bunaíodh an club sa bhliain 1942 agus imríonn sé sa Carlisle Grounds. Imríonn an club i Sraith na hÉireann. Is é Eddie Gormley an traenálaí atá aige. Tá an leasainm 'Seagulls' aige. Tá dhá Coirn FAI buaite aige.
Drogheda United Football Club. Club peile Éireannach is ea Drogheda United Football Club (Gaeilge: "Cumann Peile Dhroichead Átha Aontaithe") a imríonn i Sraith na hÉireann. Bunaíodh an club sa bhliain 1919 agus imríonn na "Drogs" i "United Park" i nDroichead Átha. Is é Darius Kierans an traenálaí atá ag an club. 
Bhuaigh an Drogheda Corn Setanta Sports sa bhliain seo caite agus an Corn FAI i 2005. 
Ghlac an club páirt san UEFA Champions League sa bhliain 2008. Bhuaigh an club i gcoinne an Levdia Tallinn in Iúil ach bhuaigh an Dynamo Kiev i mbabhta a dó.
Corn Setanta Sports. Is comórtas sacair Éireannach é an Corn Setanta Sports ("Setanta Sports Cup" as Béarla). Imríonn foirne as Poblacht na hÉireann (League of Ireland) agus Tuaisceart Éireann (Irish Premier League) sa corn. Is é Setanta Sports an urraitheoir dó. Bhí an chéad chomórtas sa bhliain 2005. Imríonn 8 foirne sa corn ( 4 as an "League of Ireland" agus 4 as an "Irish Premier League").
Longford Town Football Club. Club peile Éireannach is ea Lonford Town Football Club a bunaíodh sa bhliain 1924. Is í Páirc Flancare an staid ina imríonn sé agus is é Tony Cousins an traenálaí atá aige. Bhuaigh an Longford Corn FAI sna blianta 2003 agus 2004.
Sligo Rovers Football Club. Club peile Éireannach is ea Sligo Rovers Football Club (Gaeilge: "Cumann Peile Ruagairí Shligigh") atá suite i gContae Shligigh. Is é John Russell an traenálaí 'Rovers' agus imríonn an fhoireann i Sraith na hÉireann. Is é an Showgrounds staid ina imríonn sé.
Bhuaigh Sligo Rovers Sraith na hÉireann tríú am ina stair: 1936/37, 1977/1978, agus 2012.
University College Dublin Association Football Club. Is foireann peile Éireannach é University College Dublin Association Football Club nó "UCD" ("Cumann Peile Choláiste na hOllscoile, Baile Átha Cliath" i nGaeilge) a imríonn sa COBÁC. Thosaigh an fhoireann mar fhoireann an choláiste ach faoi láthair imríonn daoine nach bhfuil sa choláiste do na 'Students'. Is é Martin Russell an traenálaí atá ag an bhfoireann, agus is é Babhla UCD an staid ina n-imríonn an fhoireann.
Waterford United Football Club. Is club peile Éireannach é Waterford United Football Club (Gaeilge: "Cumann Peile Phort Láirge Aontaithe") as Contae Phort Láirge, a bunaíodh sa bhliain 1930. Is é Tommy Griffin an traenálaí atá aige faoi láthair. Imríonn an fhoireann i Sraith na hÉireann agus sa staid Waterford Regional Sports Centre. Tá dhá Chorn FAI buaite aige.
Michelle Bachelet. Is máinlia, leanbh-lia agus iaruachtarán de chuid na Sile í Verónica Michelle Bachelet Jeria /βeˈɾonika miˈʃɛl baʃˈle ˈçeɾja/. Toghadh í in Eanáir 2006 le téarma uachtaránachta go 2010. Is í Bachelet an chéad bhean i Meiriceá Laidineach a fuair an post seo.
Ottawa. Is é Ottawa príomhchathair Cheanada, suite ar taobh theas na hAbhann Ottawa (i mBéarla, "Ottawa River"; Fraincis, "rivière des Outaouais"). Tá an chathair Gatineau ar bhruach thuaidh na habhann. Tá Ottawa agus an bhruach theas i gcúige Ontario; tá Gatineau agus an bhruach thuaidh i gcúige Québec. Aon mhórcheantar uirbeach dátheangach amháin atá ann agus an Béarla in uachtar in Ottawa agus an Fhraincis i nGatineau. 648,480 daonra Ottawa féin agus tá 860,928 i gceantar cathrach Ottawa-Gatineau ar fad.
Bunaíodh baile san áit sa bhliain 1826; Bytown a tugadh air. Rinneadh cathair de sa bhliain 1855 leis an ainm "Ottawa". Éireannaigh agus Francaigh ba iad tromlach na gcéad áitritheoirí. Inniu is é Ottawa an ceathrú cathair is mó sa tír, agus an dara cathair is mó i gcúige Ontario, tar éis Torontó.
Go hoifigiúil is cathair dhátheangach í Ottawa. Sa bhliain 2006 bhí 37.2% den daonra dátheangach i mBéarla agus i bhFraincis. Ba é Béarla an mháthairtheanga do 62.4% agus ba í Fraincis an mháthairtheanga do 14.2%.
Talamh an Éisc agus Labradar. Is cúige i gCeanada é Talamh an Éisc agus Labradar. Tá sé roinnte idir oileán Thalamh an Éisc, agus Labradar ar an míntír. Tá daonra 505,469 ann.
Geilleagar.
Ba C$33.817 bn. an olltáirgeacht intíre (OTI) a bhí ag Talamh an Éisc agus Labradar sa bhliain 2012.
William Auld. File Albanach Esperanto ab ea William Auld (a rugadh an 6 Samhain 1924 in Erith, Kent, agus a d'éag an 11 Meán Fómhair 2006 in aice le Dollar, Sasana). Albanach a bhí ann cé gur rugadh agus fuair sé bás i Sasana.
Ainmníodh gach bliain ó 1999 go 2006 do Dhuais Nobel na litríochta é, ach níor éirigh leis an duais a bhuachan, cheal tacaíochta polaitiúla.
A shaothar.
Tá breis is 720 bundán Esperanto leis foilsithe sa leabhar "En barko senpilota" (I mBárc gan Phíolóta), Pisa, Edistudio, 1987. Ach is é an dán fada "La Infana Raso" (An Cine Páistiúil) is mó a tharraing cáil air. Cur síos ar an gcine daonna atá chomh forbartha le leanbh 2 bhliain d'aois, leis an fadhbanna uile a ghabhann leis, atá sa dán.
Ráta samplála. Ciallaíonn an ráta samplála (nó an mhinicíocht shamplála), an líon samplaí in aghaidh an tsoicind (nó in aghaidh aonaid eile) a thógtar de chomhartha leanúnach le comhartha scoite a dhéanamh. I gcás comharthaí amfhearainn, is féidir é a thomhas i hertz (Hz). Is í an tréimhse samplála an t-inbhéarta den ráta samplála, is í sin, an t-am idir samplaí.
An Teoirim Shamplála.
Deir teoirim shamplála Nyquist–Shannon gur féidir athchumadh foirfe de chomhartha a fháil nuair atá an ráta samplála níos mó ná dhá oiread bandaraon an chomhartha atá á shampláil; nó, ar bhealach eile, go bhfuil minicíocht Nyquist (leath an ráta samplála), níos mó ná bandaraon an chomhartha atá á shampláil. Má úsáidtear rátaí samplála níos ísle, tá an baol ann nach mbeifear in ann an t-eolas ar fad a bhí sa bhunchomhartha a athchumadh sa chomhartha sampláilte.
Mar shampla, má tá bandaraon 100 Hz ag comhartha, ba cheart ráta samplála atá níos mó ná 200 Hz a roghnú le ailiasáil a sheachaint.
Amú le Hector. Clár teilifíse Éireannach is ea Amú le Hector, ina ndéanann Hector Ó hEochagáin taisteal chuig áiteanna difriúla ar domhain. Is ar an stáisiún lán-Ghaeilge TG4 a chraoltar an seó.
Bratach Iosrael. Roghnaíodh bratach Iosrael ar an 28 Deireadh Fómhair, 1948, cúig mí tar éis a bunaíodh stát Iosrael. Is éard atá ann ná Réalta Dháiví ar chúlra bán, idir dhá stríoc gorma. Rinne an eagraíocht Siónach an dearadh don bhratach sa bhliain. Tá cosúlacht ann idir dearadh na brataí agus an "Tallit", fallaing urnaí na nGiúdach, atá bán le dhá stríoc gorma uirthi. Tugtar "Magen David" ("sciath Dháiví") ar an heicseagram i lár na brataí; úsáideadh mar shiombail na nGiúdach ó Phrág na Meánaoise i leith, agus thogh an Chéad Comhdháil Siónach é sa bhliain 1897.